Veiligheidswag doodgeskiet op bouterreinArgieffoto Die polisie is op die spoor van verdagtes wat ŉ 31-jarige veiligheidswag Dinsdag by ŉ bouterrein in Barberton, Mpumalanga, doodgeskiet het. Hulle het ook sy vuurwapen en ammunisie gesteel. Brig. Leonard Hlathi, woordvoerder van die polisie, sê die veiligheidswag was die middag om 14:15 besig om die bouterrein waar ŉ kliniek gebou word, te bewaak toe die verdagtes op hom toesak en hom doodskiet. Die wag se kollega het geweerskote in die rigting van waar hy gestaan het, gehoor, en dadelik gaan ondersoek instel. Hy het die wag dood in ŉ plas bloed op die grond aangetref. Sy vuurwapen was weg. Hlathi sê die polisie en mediese personeel is dadelik na die toneel ontbied. Die wag is op die toneel dood verklaar. Enigiemand met meer inligting wat tot die inhegtenisneming van die verdagte of verdagtes kan lei, kan lt.kol. Senzo Dawe by 071 685 1364 of die polisie se misdaadnommer by 08600 10111 skakel.